
XARXA REDU-CAT
Xarxa de centres informats en evidències de recerca
Connectant recerca i pràctica educativa per transformar els centres educatius de Catalunya
DOCUMENT DE CONSTITUCIÓ I POSICIONAMENT
1. Denominació i constitució
Mitjançant aquest document es constitueix la Xarxa REDU-CAT (Xarxa de Centres Informats en Evidències de Recerca), una xarxa col·laborativa que neix com a resultat del projecte de recerca i transferència del mateix nom, desenvolupat entre 2023 i 2026.
El projecte, liderat des del Centre de Recerca i Estudis per al Desenvolupament Organitzatiu (CRiEDO) de la Universitat Autònoma de Barcelona (UAB), per a la Dra. Georgeta Ion, va ser finançat pel Departament d'Educació i Formació Professional de la Generalitat de Catalunya (ref. EDU145/23/000008) a la convocatòria de subvencions de Recerca Educativa. La creació de la xarxa era un dels objectius del projecte i n'és, alhora, un dels resultats principals.
2. Missió 
L'objectiu general de la xarxa és contribuir a apropar la recerca a la pràctica educativa per millorar l'ensenyament i l'aprenentatge de l'alumnat i avançar cap a una educació més equitativa i de qualitat.
Mitjançant la connexió entre centres educatius i universitats, REDU-CAT esdevé funcional també com una xarxa d’aprenentatge professional que afavoreix la col·laboració, l’intercanvi de coneixement i el desenvolupament de les institucions que la conformen.
3. Objectius específics
1. Aproximar la recerca a la pràctica educativa. Afavorir que les decisions pedagògiques i organitzatives dels centres s'informin en la millor evidència disponible, adaptada a les necessitats de cada comunitat escolar.
1. Aproximar la pràctica educativa i la recerca. Promoure una recerca fonamentada en les necessitats i prioritats reals dels centres.
1. Impulsar la indagació pròpia dels centres. Afavorir que els centres desenvolupin la capacitat de dur a terme les seves pròpies indagacions: recollir evidències sobre les seves pràctiques, analitzar-les i reflexionar-hi col·lectivament per actuar i sostenir processos de millora des de dins.
1. Acompanyar la millora educativa. Oferir suport expert als equips directius i docents en el disseny i l'avaluació d'intervencions educatives.
1. Consolidar un espai d'intercanvi d'experiències. Connectar centres i universitats i establir vincles amb xarxes nacionals i internacionals.
1. Incidir en les polítiques educatives. Elaborar directrius i recomanacions per als responsables de les polítiques educatives que garanteixin la sostenibilitat i l'expansió del model.
1. Contribuir a la formació en recerca i al desenvolupament professional. Desenvolupar la capacitat indagadora de l’equip docent i enfortir la formació de persones investigadores, connectant la formació universitària amb el camp educatiu real.
4. Principis de funcionament
La xarxa es basa en els principis següents:
1. Col·laboració horitzontal. La construcció de pràctiques educatives informades en l’evidència és un procés de co-construcció entre el coneixement pràctic i el coneixement científic.
1. Evidència i context. L'ús de l'evidència es fa sempre tenint en compte la realitat i les necessitats de cada centre.
1. Voluntarietat i compromís. La participació és voluntària i implica un compromís real amb les activitats de la xarxa.
1. Transparència i obertura. Els aprenentatges, resultats i materials es comparteixen amb la comunitat educativa.
5. Membres 
5.1. Membres fundadors
La xarxa està integrada per els següents tipus de membres fundadors:
1. Docents i equips directius dels centres d'educació infantil, primària i secundària que han participat en el projecte REDU-CAT.
1. Investigadors/es dels grups de recerca universitaris vinculats al projecte REDU-CAT.
5.2. Incorporació de nous membres
La xarxa es constitueix inicialment amb els 35 centres d’educació primària i secundària de Catalunya i investigadors adscrits a les 4 universitats participants en el projecte. Podrà ampliar-se amb nous centres educatius i amb investigadors adscrits a grups de recerca de les universitats catalanes. I amb altres entitats col·laboradores i institucionals (Departament d'Educació i Formació Professional, Centres de Recursos Pedagògics (CRP) i altres institucions de suport educatiu. Els criteris i el procediment d'incorporació es definiran en els estatuts de la xarxa.
5.3. Compromisos dels membres
Els membres es comprometen a:
1. Participar en les activitats de la xarxa i compartir-hi experiències i materials;
1. Actuar d'acord amb els objectius i principis d'aquest document;
1. Fer constar la pertinença a la xarxa en les accions de difusió que se'n derivin.


6. Organització i funcionament
Fins a l'aprovació de l'estatut, la xarxa s'organitza de manera provisional a través d'un grup de treball coordinador format per un representant de cada universitat, 4 centres educatius en representació dels centres i 2 representants dels CRPs de diferents territoris. El grup estarà liderat des de CRiEDO, com a coordinador del projecte REDU-CAT. Aquest grup impulsa la redacció dels estatuts, dels convenis de col·laboració interinstitucional, les activitats i  prepara els documents que siguin necessaris debatre amb la resta de membres.
La xarxa es reunirà com a mínim dos vegades l'any en una Jornada de tots els membres per compartir experiències, valorar el funcionament i definir prioritats.
7. Activitats i full de ruta (2027)
1. Constitució d'un grup de treball sota la coordinació de CRiEDO que elabori els estatuts de la xarxa, format per un representant de cada universitat i una representació dels centres.
1. Definició, per part del grup de treball coordinador, les línies estratègiques de la xarxa, del seu funcionament, del pla d'activitats i de les fonts de finançament.
1. Realització d’una trobada anual vinculada amb la temàtica de la xarxa
1. Presentació de l'estatut als membres per a la seva aprovació.
8. Signatures
El present document de constitució és signat pels representants de les entitats membres fundadores de la xarxa.
13 d’octubre de 2026.
IP del Projecte,
Georgeta Ion

